Remunerarea salariaţilor are o pondere de doar 37,1% din valoarea adăugată brută la nivel naţional, aceasta fiind cea mai scăzută cotă de acest tip din Uniunea Europeană, unde media se plasează la 53,6%, spune directorul adjunct al Direcţiei Statistică din BNR, Constantin Chirca. În anii de criză, remunerarea salariaţilor a fost în cădere constantă, în România, de la 44,1% în 2008.

Chirca a arătat că profitul plus consumul de capital fix din România se situează mult peste media europeană, raportul fiind evident în favoarea angajatorului. Astfel, ponderea profitului şi consumului de capital fix a urcat de la 55,9% din total VAB la aproape 63% în 2013.

„Oare nu este ponderea profitului cumva prea mare? (...) Apoi vine întrebarea dacă acest raport al remunerării salariaţilor nu devine mai mic dacă se reduce CAS cu 5 puncte proccentuale”, a spus Chirca la „Romania Financial Forum”, organizat joi la BNR de Mediafax.

În opinia oficialului BNR, foţa de muncă din România, destul de calificată, în relaţie directă cu tehnologia, care a ajuns în unele domenii la nivelul din ţările dezvoltate, ar permite creşterea productivităţii muncii, ceea ce ar justifica un tranfer de la angajator la zona salariaţilor prin scăderea CAS cu 5 puncte porcentuale.

În raport cu totalul Produsului Intern Brut (VAB plus impozite nete), remunerarea salariaţilor reprezintă doar 32,6%, în scădere de la 39% în 2008.